tartuNLP/wikipedia-smugri-20251201 huggingface dataset:
Eduskuntapuolue

Eduskuntapuolue on puoluerekisteriin merkitty puolue, jolla on kansanedustaja Suomen eduskunnassa. Puolueen kansanedustajat muodostavat tällöin puolueen eduskuntaryhmän. Normaalisti osa eduskuntapuolueista kuuluu myös hallitukseen, jolloin niitä kutsutaan myös hallituspuolueiksi. Loput eduskunnassa olevat puolueet ovat oppositiossa. Eduskunnassa voi lisäksi olla myös valtakunnallisiin puolueisiin kuulumattomia kansanedustajia, kuten Ahvenanmaan edustaja. Kansanedustajat kuuluvat yleensä puolueensa eduskuntaryhmään. Jokaisen puolueen eduskuntaryhmällä on puheenjohtajisto, joka määrittää puolueen kannat poliittisiin kysymyksiin ja keskustelee muiden puolueiden eduskuntaryhmien kanssa. Eduskuntaryhmien toiminta kirjattiin vuonna 2000 voimaan tulleeseen perustuslakiin. 
Muista puoluerekisteriin merkityistä puolueista poiketen eduskuntapuolueet saavat valtion budjetista maksettavaa puoluetukea. Niiden kannanotot yleensä myös huomioidaan tiedotusvälineissä paremmin kuin muiden puolueiden. Valtion antaman puoluetuen määrä riippuu kansanedustajapaikkojen määrästä. Puoluetukea eduskuntavaaleihin annetaan puolueille, jotka ovat saaneet ääniä sen verran, että se on kaksi prosenttia tai enemmän kaikista äänistä. 
Nykyiset.
Eduskuntapuolueet vuodesta 2023 alkaen:
Jay Sean

Kamaljit Singh Jhooti, taiteilijanimi Jay Sean, (oikea nimi punjabiksi: ਕਮਲਜੀਤ ਸਿੰਘ ਝੁੱਟੀ, s. 26. maaliskuuta 1981 Hounslow, Lontoo, Britannia), on englantilainen R&amp;B-laulaja ja lauluntekijä, jonka vanhemmat ovat intialaisia. Hänen "Down"-kappaleensa, jolla vierailee Lil Wayne, joka nousi syksyllä 2009 Billboard Hot 100 -listan kärkipaikalle kahdeksi viikoksi.
Philip Winchester

Philip C. Winchester (s. 24. maaliskuuta 1981) on yhdysvaltalainen näyttelijä.
Elämäkerta.
Philip C. Winchester valmistui Belgraden High Schoolista Belgradessa, Montanassa vuonna 1999. Hän on tunnettu rooleistaan muun muassa elokuvissa ja tv-sarjoissa "Ministry of Mayhem", "Patriootti", "The Hi-Line", "LD 50 Lethal Dose", "Myrskylinnut", "CSI: Miami", "Kuningas Lear", "Strike Back", "Flyboys", "In My Sleep", "The Heart of the Earth," "Shaking Dream Land ja Alice." 
Vuonna 2008 Winchester näytteli Robinson Crusoeta NBC:n seikkailudraamasarjassa "Crusoe," jota Suomessa näytti Nelonen. 
Vuonna 2009 hän näytteli minisarjassa "Maneater", jonka pääosassa oli Sarah Chalke.
J. J. F. Perander

Johan Julius Frithiof Perander (15. marraskuuta 1838 Lohtaja – 28. joulukuuta 1885 Helsinki) oli suomalainen filosofi, professori ja kirjailija. 
Henkilöhistoria.
Peranderin vanhemmat olivat kappalainen Johan Perander ja Charlotta Haraldsdotter Nauklér. Hän pääsi ylioppilaaksi 1858 Kuopiosta ja valmistui filosofian maisteriksi 1864, lisensiaatiksi 1878 ja tohtoriksi 1879. Peranderin ensimmäinen väitöskirja vuodelta 1870 käsitteli Hegelin valtiokäsitettä. Hän teki vielä 1878 väitöskirjan Aristoteleen ihannevaltiosta ja 1883 kolmannen väitöskirjan Johann Friedrich Herbartin kasvatusfilosofiasta.
Perander toimi Helsingin yliopistossa 1870–1879 filosofian dosenttina, 1880–1884 käytännöllisen filosofian ylimääräisenä professorina ja 1884–1885 pedagogiikan ja didaktiikan professorina. Hän opetti myös Helsingin normaalikoulussa ja suomalaisessa alkeisopistossa latinaa, kreikkaa, suomea, filosofiaa ja psykologiaa. Perander käsitteli kirjoituksissaan anarkistifilosofi Pierre-Joseph Proudhonia ("Yhteiskunta uutena aikana", 1866), Adam Smithin yhteiskuntateorioita sekä John Stuart Millin yhteiskunnallista filosofiaa ("J. S. Millin yhteiskunnallinen filosofia", 1879). 
Peranderin vuonna 1866 Kirjallisessa kuukausilehdessä julkaisema artikkeli "Yhteis-kunta uutena aikana" oli ensimmäinen merkittävä suomenkielinen filosofinen kirjoitus.
Otteina tästä kirjoituksesta kaksi näytettä:
"Ihmisen elämän pyrkimys jakaantuu moniin kohtiin, joissa on jokaisessa erityiset voimansa ja asetuksensa. Yhteis-kunnan elämä on laadultaan toinen, kuin perheen, valtion ja kirkon elämä. Valtiossa kansa havaitsee asemansa maailman historiassa toisia kansoja kohden. Valtiossa siis emme taistele toinen toisemme rinnalla, vaan olemme yhtyneet samaan olentoon, jonka syvissä helmoissa nautitsemme maailmallisen elämän suurimpia ihastuksia. Yhteiselämässä sitä vastoin juuri tämä taisteleminen on näkyvin kohta. Sillä tämän elämän ainehina on "omaisuus, työ" ja "hankinto"."
"Franskan vallan-kumouksen jälkeen yhteiskunnallinen olento on, erkanemalla kansojen muista oloista, ahkerasti pyrkinyt näyttämään erityistä luontoansa ja voimaansa. Että tämä olento etenkin tällä ajalla paljasti itsensä, siihen on syynä se että kumouksen kautta oikeuden tunnot tempaisivat itsensä erilleen kansain tapojen tunnoista. Tätä oikeuden-istuntoa on yhteiselämä varsin lähellä. Perhe-elämä ihanuus sitä vastoin vaatii alallansa juuri tämän oikeuden-tunnon peittymisen luonnollisen innon hartauteen."
Perander edusti Kuopion hiippakunnan opettajia valtiopäivillä 1885.
Sibeliuksenpuisto (Helsinki)

Sibeliuksenpuisto (vuoteen 2024 Sibeliuksen puisto) on puistoalue Helsingin Taka-Töölössä Seurasaarenselän ja siihen liittyvän Humallahden rannalla. Se on kasvillisuudeltaan monipuolinen maisemapuisto, ja siellä on myös presidentti Mauno Koiviston 60-vuotispäivän kunniaksi vuonna 1983 istutettu visakoivikko. Puistossa on myös pieni keinotekoinen lampi.
Puisto rajoittuu lännessä rantaa pitkin kulkevaan Merikannontiehen, jonka toisella puolella sijaitsevassa niemessä on Toivo Kuulan puisto ja Helsingin soutustadion. Vilkasliikenteinen Mechelininkatu jakaa puiston kahtia. Puiston eteläreunassa Mechelininkadun varrella sijaitsi vuoteen 2018 asti Suomen vanhin toiminnassa oleva minigolfrata, teekkareiden ylläpitämä Sibeliuspuiston minigolf. Idässä Välskärinkatu erottaa Sibeliuksenpuiston viereisestä Topeliuksenpuistosta.
Puistossa sijaitsee Eila Hiltusen vuonna 1967 veistämä Sibelius-monumentti. Lisäksi Mechelininkadun toisella puolella on Aarre Aaltosen Kalevala-aiheinen veistos Ilmatar ja sotka.
Nykyisen Sibeliuksenpuiston alueella sijaitsivat 1800-luvulla Bråvalla-, Kinnekulla- ja Miramar-nimiset huvilat. Bråvallan huvilan päärakennus, jonka suunnitteli Theodor Höijer vuonna 1875, on edelleen jäljellä puiston pohjoislaidalla. Siinä toimi vuoteen 2011 saakka päiväkoti Piilopirtti, mutta vuonna 2016 kaupunki aikoi myydä rakennuksen asuintaloksi. Myös Villa Humlevik eli Pauligin huvila puiston etelälaidalla on edelleen jäljellä, ja se oli kaupungin nuorisoasiainkeskuksen käytössä; tämänkin rakennuksen myyntiä kaupunki valmistelee.
Kun Töölö vuonna 1906 asemakaavoitettiin, myös nykyinen puistoalue suunniteltiin jaettavaksi rakennuskortteleiksi, mutta vuonna 1916 se päätettiin muuttaa puistoksi. Aluksi puiston nimenä oli Humallahden puisto. Nykyisen nimensä se sai vuonna 1945 säveltäjämestari Jean Sibeliuksen 80-vuotispäivän kunniaksi. Kaksikymmentä vuotta myöhemmin myös Mannerheimintieltä Mechelininkadulle, puiston laidalle johtavan entisen Kammionkadun nimi muutettiin Sibeliuksenkaduksi.
Stella by Starlight

”Stella By Starlight” on musiikkikappale vuoden 1944 Hollywood-elokuvasta "Kutsumattomat vieraat". Kappaleen sävelsi Victor Young ja se esiintyi elokuvassa instrumentaalina. Ensin se soi alkutekstien taustalla, ja toisen kerran Ray Millandin esittämä päähenkilö soitti sitä serenadina Gail Russellin esittämälle Stellalle. Yleisö piti kappaleesta niin paljon, että kaksi vuotta myöhemmin Young sovitti sen lauluksi. Sanat kirjoitti Ned Washington, joka oli aiemmin työskennellyt Disneyn studioilla ja voittanut vuonna 1940 Oscarin kappaleella ”When You Wish Upon a Star” (”Tähti toiveen toteuttaa”) elokuvasta "Pinocchio".
Charlie Parker levytti ensimmäisen jazzversion tammikuussa 1952. Nykyään kappale on yksi useimmin levytetyistä jazzstandardeista. Sen ovat levyttäneet muun muassa Harry James, Frank Sinatra, Axel Stordahl, Stan Getz, Bud Powell, Stan Keaton ja Miles Davis.
Kappaleen rakenne on aikajaksolle epätyypillinen A1 B C A2, ja musiikissa on vaikutteita Sergei Rahmaninovin sävellyksistä.
Yoshikatsu Yoshida

Yoshikatsu Yoshida (, s. 30. lokakuuta 1941 Asahikawa, Hokkaidō) on japanilainen kilpauransa päättänyt vapaapainija, olympiavoittaja ja maailmanmestari.
Yoshida voitti vapaapainin sarjan 52 kg olympiakultaa kotikisoissaan Tokiossa 1964. Vuotta myöhemmin hän voitti maailmanmestaruuden Manchesterissa.
Tuntematon ystävä

Tuntematon ystävä on Lars G. Thelestamin ohjaama suomalainen jännityselokuva vuodelta 1978. Elokuva perustuu Mauri Sariolan jännitysromaaniin "Susikoski virittää ansan" (1970), ja päähenkilöä, komisario Olavi Susikoskea, esittää Åke Lindman. Elokuva kertoo pariskunnasta, joka ottaa henkivakuutuksia erilaisille laitapuolen kulkijoille ja muille vähävaraisille ja sitten murhaa heidät. Tapahtumat sijoittuvat Helsinkiin ja Marokkoon. Elokuvan dialogi on osittain englanninkielinen.
Notícias

Notícias () on mosambikilainen portugalinkielinen sanomalehti. Sen päämaja sijaitsee Maputossa ja se ilmestyy päivittäin.
"Notícias" perustettiin 15. huhtikuuta 1926. "Notícias" on Mosambikin merkittävin sanomalehti ja "Diário de Moçambiquen" ohella ainoa maan päivittäin ilmestyvistä sanomalehdistä. "Notíciasin" levikki on hieman alle 50 000. Sitä julkaisee Sociedade do Notícias, joka on Mosambikia hallitsevan Frelimo-puolueen jäsenten hallinnassa. Sociedade do Notícias julkaisee myös kahta muuta sanomalehteä.
Olga Ketonen

Olga Ketonen (taiteilijanimi: Olga K, oik. Tuula Hilja Maria Ketonen, 29. syyskuuta 1964 Kalajoki – 3. helmikuuta 2024 Vantaa) oli suomalainen radiotoimittaja.
Elämä ja ura.
Olga K aloitti radiouransa Mikkelin alueradiossa. Vuodesta 1990 hän juonsi Radiomafialla muun muassa ohjelmia "Herätysjuhla", "Pressiklubi" ja "Timanttien jäljillä". Radiomafian lopettamisen jälkeen vuodesta 2003 hänellä oli nimikko-ohjelma YleQ:lla. Kanavan lopetettua syksyllä 2006 hän työskenteli lyhyen aikaa Yle Radio 1 -kanavalla, mutta siirtyi tammikuussa 2007 tekemään Radio Aallon aamuohjelmaa. Syksyllä 2007 hänet palkittiin Radiogaala -tapahtumassa vuoden radiojuontajana. Olga K juonsi "Aallon aamua" marraskuuhun 2011 asti. Hän palasi Yleisradioon vuoden 2012 alussa aloittaessaan Yle Puhe -kanavan aamujuontajana. Tammikuussa 2014 hän siirtyi Yle Radio Suomen juontajaksi. Radio Suomessa hän käytti nimeä Olga Ketonen.
Ketonen työskenteli myös televisiossa. Vuosina 1997 ja 1998 hän juonsi yhdessä Jonni Aromaan ja myöhemmin Kari Kontion kanssa MTV3:n katukahvilatyyppistä "Punainen planeetta" -keskusteluohjelmaa. Kesällä 1999 hän juonsi Nelosen "Planeetta Plupu" -ohjelmaa.
Ketonen oli raadin jäsenenä valitsemassa kaunokirjallisuuden Finlandia-palkinto-ehdokkaita vuonna 2011.
Ketosella oli kaksi poikaa.
Ketosen käyttämän Olga K -taiteilijanimen kerrotaan saaneen alkunsa Otavan Opistosta, jossa opiskeltiin 1980-luvulla englantia roolihahmojen avulla. Ketosen rooli oli venäläinen vakoojatar Olga Kirilemko.
Ketonen kuoli 3. helmikuuta 2024 synnynnäisen sydänvian aiheuttamaan lyhyeen sairauteen. Hänet on haudattu Honkanummen hautausmaalle Vantaalle.
Lego Rock Raiders

Lego Rock Raiders oli maan alle sijoittuva, pääosin vuonna 1999 käynnissä ollut Legon tuotesarja.Sen tarina keskittyy vieraalla planeetalla energiakristalleja hirviöiden kanssa kilpaa keräävään Rock Raiders -ihmistiimiin. Rock Raiders jäi julkaisuvuotenaan Lego Star Wars-lisenssiteeman jalkoihin, eikä siksi menestynyt kovin hyvin.
Rock Raiders on osa "Underground"-teemaa, jonka ainoa teema se oli pitkään. Vuonna 2009 julkaistiin siihen perustuva uusi Lego Power Miners -teema, jota pidetään toisena Underground-teemana.
Taustatarina.
Rock Raiders, tarinan päähenkilöiden ryhmä, on palaamassa kotiin tuntemattomasta aurinkokunnasta. Matkan loppuvaiheilla heidän avaruusaluksensa, "LMS Explorer", ajautuu asteroidivyöhykkeeseen. Asteroidit sammuttavat aluksen suojakilven ja työntävät sitä kohti madonreikää. Kun Rock Raiders -jäsenet yrittävät paeta sen luota, he epäonnistuvat ja aluksen polttoaine kuluu loppuun. Alus ajautuu madonreikään ja siirtyy toiseen galaksiin.
Vieraassa galaksissa joukkio lähtee lähimmälle planeetalle, planeetta U:lle, "LMS Explorerin" varaenergialla. Planeetalla on runsaasti energiakristalleja, joita voisi käyttää aluksen polttoaineeksi päästäkseen kotiin. Tämän vuoksi tiimi lähtee keräämään kristalleja.
Maan alla on kuitenkin monia luonnollisia vaaroja: laavaa, sen aiheuttamaa eroosiota, ja maanvyöryjä. Lisäksi jotkut planeetan eläimistä ovat tehtävälle tuhoisia. Kivihirviöt sekä niiden sukulaislajit, jää- ja laavahirviöt, ovat vahvoja, ilkeitä olentoja, jotka syövät energiakristalleja ja limaetanat imevät kristalleja tyhjiksi energiasta.
Televisão de Moçambique

Televisão de Moçambique (TVM) on Mosambikin kansallinen televisiokanava, joka on maan ainoa koko Mosambikin alueen kattava televisioverkko.
Televisiotoiminta käynnistyi Mosambikissa vasta 1980, kun kokeellinen ensimmäinen televisiokanava käynnistyi. Tästä kanavasta kehittyi informaatioministeriön alaisuudessa myöhemmin TVM. TVM saa budjetistaan noin 60 % valtiolta, mutta kanavan kuluja katetaan myös mainoksilla. Noin kahdella kolmasosalla mosambikilaisista on mahdollisuus katsoa kanavaa.
Tabasaranin piiri

Tabasaranin piiri (, tabasaraniksi Табасаран район, "Tabasaran raion") on kunnallinen itsehallintoalue Dagestanissa Venäjällä. Vuonna 1929 perustetun piirin pinta-ala on 801 neliökilometriä. Asukkaita on 54 400 henkeä (vuonna 2009).
Tabasaranin piiri sijaitsee Džufudag-harjanteen itärinteillä Dagestanin kaakkoisosassa. Se rajoittuu Derbentin, Suleiman Stalskin, Hivin, Agulin ja Kaitagin piireihin.
Piiriin kuuluu 22 maalaiskuntaa: Arak, Arkit, Burgankent, Darvag, Djubek, Džuldžag, Gjuhrjag, Gumi, Gurik, Halag, Hapil, Heli-Penžik, Hurik, Hutšni, Jersi, Kurkak, Kužnik, Maraga, Sirtytš, Tinit, Tšulat ja Turag. Hallinnollinen keskus on Rubas-joen varrella sijaitseva Hutšnin kylä. Kaikkiaan piirissä on 74 asutuskeskusta. Asukkaista 80 % on tabasaraneja ja 18 % azereja.
Hutšnista on maantieyhteys tasavallan pääkaupunkiin Mahatškalaan, jonne on matkaa 180 kilometriä. Lähin kaupunki on 50 kilometrin päässä sijaitseva Derbent.
Seudun pääelinkeino on maatalous, joka on erikoistunut karjanhoitoon sekä viljan, perunan, vihannesten, viinirypäleiden ja hedelmien viljelyyn. Teollisuutta edustavat matonkutomot ja maataloustuotteiden jalostuslaitokset.
Nähtävyyksiä ovat Hutšnin lähellä sijaitseva ”Seitsemän veljeksen ja sisaren linna”, Kužnikin silta, Djurkin luola Hustilin kylän lähellä, vesiputoukset ja vanhat moskeijat.
Paikallislehtenä ilmestyy tabasaraninkielinen "Tabasarandin ses" (”Tabasaranin ääni”).
Alex Brooks

Alexander ”Alex” Brooks (s. 21. elokuuta 1976 Madison, Wisconsin, Yhdysvallat) on yhdysvaltalainen jääkiekkopuolustaja, joka pelasi urallaan sekä Pohjois-Amerikassa että Euroopassa. NHL-liigassa hän pelasi 19 ottelua New Jersey Devilsissä ja 405 ottelua farmisarja AHL:ssä. Euroopassa Brooksin joukkueita olivat kahden kauden ajan SM-liigan Jokerit ja kauden ajan ruotsalainen Karlskrona HK. Jokereissa hän oli voittamassa kaudella 2001–2002 Suomenmestaruutta. Rightilta pelannut Brooks oli peruspuolustaja, joka ei loistanut pisteiden valossa, mutta joka oli vahva ja fyysinen sekä teki kovasti työtä. Brooks on pelannut yli 400 AHL-ottelua ja 19 NHL-ottelua.
Ura.
Brooks siirtyi vuonna 1997 USHL:stä Wisconsinin yliopistojoukkueeseen. Hän voitti siellä WCHA:n mestaruuden heti ensimmäisellä kaudellaan. Brooks siirtyi kaudeksi 2001-02 Jokereihin kuukauden koeajan kautta. Hän teki runkosarjassa tehot 1+3=4 53 ottelussa ja keräsi 109 jäähyminuuttia. Brooks voitti Jokereissa mestaruuden ja oli olennainen osa joukkueen kovaa puolustusta.
Brooksia ei ikinä varattu NHL:ään. Kaudeksi 2002-03 hän siirtyi vapaana agenttina New Jersey Devilsin organisaatioon. Brooks pelasi Devilsin organisaatiossa viisi kautta, mutta lähes kaikki pelit AHL:n Albany River Ratsissa ja Lowell Devilsissä. Kaudella 2005-06 hänestä tuli loppukaudeksi River Ratsin kapteeni, kun Pascal Rhéaume kaupattiin Phoenix Coyotesin organisaatioon. 
Seuraavalla kaudella 2006-07 Brooks nostettiin New Jersey Devilsin kokoonpanoon, kun heillä oli loukkaantumisia puolustuksessa. Hän antoi 19 pelaamassaan NHL-ottelussa yhden maalisyötön. St. Louis Bluesia vastaan pelatussa ottelussa Brooks loukkasi jalkansa ja hän palasi farmiin. Brooks siirtyi elokuussa 2007 St. Louis Bluesiin, mutta hän pelasi koko kauden vain farmijoukkue Peoria Rivermenissä. Kausi 2008-09 kului Atlanta Thrashersin farmissa Chicago Wolvesissa.
Brooks palasi Jokereihin marraskuussa 2009. Brooks pelasi kauden 2009–2010 aikana Jokereissa yhteensä 26 runkosarja- ja pudotuspeliottelua. Hän ei saanut jatkosopimusta Jokereihin eikä pelannut kauden 2010–2011 alussa missään. Brooks teki lopulta tammikuussa 2011 sopimuksen Ruotsin kolmannella sarjatasaolla pelanneeseen Karlskronaan.
Brooks lopetti pelaajauransa vuonna 2011. Samana vuonna hän aloitti NHL-seura Chicago Blackhawksin kykyjenetsijänä.
Little Green Footballs

Little Green Footballs (LGF) on yhdysvaltalaisen Charles Johnsonin ylläpitämä poliittinen blogi. Ennen syyskuun 11. päivän iskuja Johnson, joka kuvaili itseään sanoin "melko lailla keskustavasemmistolainen ennen 9/11:ää", kirjoitti pyöräilystä, ohjelmoinnista ja verkkosivujen suunnittelusta. Terrori-iskujen jälkeen blogin painopiste vaihtui terrorisminvastaiseen sotaan, radikaaliin islamiin ja arabien–Israelin konfliktiin.
Vuonna 2004 LGF valittiin "The Washington Postin" lukijaäänestyksessä parhaaksi kansainväliseksi blogiksi. Elokuussa 2006 Johnson todisti Reutersin valokuvaajan väärentäneen valokuvan, jossa Beirutin yllä on savua Israelin ilmavoimien pommitettua kaupunkia Libanonin sodan aikaan. Valokuvaaja Adnan Hajj oli lisännyt kuvaan lisää savua Adobe Photoshopin klooni-työkalulla, mikä oli herättänyt Johnsonin ja monien muiden mielenkiinnon.
Johnson ilmoitti vuonna 2009 blogissaan, ettei halua olla tekemisissä konservatiivisen oikeiston kanssa, jota hän syytti "presidentti Obamaan kohdistuvasta vihasta, joka menee paljon hänen politiikkansa arvostelua pidemmälle, rasismia, vihapuhetta ja outoja salaliittoteorioita".
Rathergate.
Little Green Footballs oli yksi blogeista, jotka tutkivat Dan Ratherin väitteitä Killian-asiakirjojen aitoudesta.
Moçambola

Moçambola on Mosambikin jalkapallon ylin sarjataso. Se perustettiin vuonna 1976, pian maan itsenäistymisen jälkeen. Liigassa pelaa 14 joukkuetta, joista kolme alimmaksi sijoittunutta karsii putoamisesta alempaan divisioonaan. Kausi kestää maaliskuusta marraskuuhun.
Sarjaa ovat hallinneet maputolaiset seurat, sillä vuoteen 2009 mennessä mestaruus on mennyt kaupungin ulkopuolelle vain kolmesti. Menestyneimpiä seuroja ovat Ferroviário ja Costa do Sol, joilla molemmilla on yhdeksän mestaruutta.
Arnaud Cormier

Arnaud Cormier (s. 14. marraskuuta 1975) on ranskalainen jalkapallovalmentaja. 
Ura.
Cormier aloitti valmennusuransa Le Mans UC:n organisaatiossa juniorivalmentajana. Vuonna 2004 hän johdatti seuran 18-vuotiaiden joukkueen Coupe Gambardellan voittajaksi. Tammikuussa 2005 hän siirtyi seuran edustusjoukkueen apulaisvalmentajaksi Frédéric Hantzin tultua päävalmentajaksi. Hän toimi kakkosvalmentajana myös Rudi Garcian, Yves Bertuccin ja Daniel Jeandupeux'n valmennusaikoina.
Huhtikuussa 2009 Cormieristä tuli Le Mansin päävalmentaja Jeandupeux'n erottua tehtävistään. Hän toimi seuran päävalmentaja kauden neljässä viimeisessä ottelussa ja siirtyi takaisin apuvalmentajaksi Paulo Duarten tultua päävalmentajaksi kesällä 2009.
Joulukuussa 2009 Cormier nousi jälleen Le Mansin päävalmentajaksi, kun seura purki Duarten sopimuksen. Sopimus on kauden loppuun ja Cormierin tehtävänä olisi seuran nostaminen pois putoamisviivan alapuolelta. Cormierin johdolla Le Mans pelasi vaihtelevalla menestyksellä, eikä lopulta kyennyt nousemaan putoamisviivan yläpuolelle. Lopullisesti Le Mansin putoamisen ratkaisi 1–1 tasapeli AS Monacoa vastaan kolme kierrosta ennen liigan loppua. Putoamisesta huolimatta Le Mansin seurajohto luottaa Cormieriin, joka jatkaa päävalmentajana kaudella 2010/11. Le Mans taisteli pikaisesta paluusta liigaan, mutta joutui lopulta pettymään jäätyään Ligue 2:ssa neljänneksi. Dijon FCO vei kolmossijan ja nousi liigaan paremman maalieronsa turvin. Karvaasta pettymyksestä huolimatta Cormier jatkoi valmentajana myös kaudella 2011/12. Syksy sujui kuitenkin surkeasti ja lopulta Cormier sai potkut joulun alla 2011 seuran majaillessa putoamisviivan alapuolella syyskauden jälkeen.
Accademia delle Arti del Disegno

Accademia delle Arti del Disegno tai Accademia del Disegno eli "piirustustaiteen akatemia" on vuonna 1563 Firenzessä Italiassa perustettu taidelaitos, joka oli Euroopan ensimmäinen taideakatemia. Accademia del Disegnoon kuuluu myös Accademia di belle arti di Firenze.
Accademia delle Arti del Disegnon historiaa.
Cosimo I de' Medici perusti Accademia delle Arti del Disegnon 13. tammikuuta vuonna 1563. Alun perin nimenä oli "Accademia e Compagnia delle Arti del Disegno" ja laitos oli jaettu kahteen osaan. Seuraan (Compagnia) kuuluivat kaikki Toscanan alueen taiteilijat, mutta akatemia koostui Cosimon hovin maineikkaimmista taiteilijoista. Akatemian tehtävänä oli myös valvoa kaikkea taiteellista tuotantoa Medicien valtion alueella.
Akatemian maineikkaat taiteilijat, kuten Michelangelo Buonarroti, Agnolo Bronzino, Benvenuto Cellini, Giorgio Vasari, Tizian, Tintoretto ja Palladio toivat instituutiolle arvovaltaa, joka ei rajoittunut Medicien alueelle. Ensimmäinen akateemikkojen joukkoon hyväksytty nainen oli Artemisia Gentileschi.
Leopold II vähensi vuonna 1784 instituution vastuita siirtäen ne Accademia di Belle Artille. Taiteellisen tuotannon valvonta Toscanan herttuakunnassa säilyi silti.
Akatemian toimisto on nykyisin Palazzo dell'Arte dei Beccailla. Toiminta on jaettu kuuteen osaan, maalaus-, kuvanveisto-, arkkitehtuuri- ja taidehistorialuokkaan sekä humanististen aineiden ja tiedeiden luokkaan. Akateemikot jaetaan kolmeen luokkaan. Akatemia jakaa myös "Accademico d'Onore"-palkintoa, jonka ovat saaneet muun muassa Jasper Johns ja Rita Levi-Montalcini.
Sulkupallo

Sulkupallo on isokokoinen vaijereilla maahan ankkuroitu kaasupallo, joita on käytetty passiiviseen ilmatorjuntaan, esteenä matalalta tehtäviä ilmahyökkäyksiä, esimerkiksi syöksypommittajia tai hävittäjäkoneita vastaan. Sulkupallojen käyttö pakotti hyökkäävät pommikoneet varomaan palloja ja niiden vaijereita sekä pudottamaan pomminsa korkeammalta. Pallojen avulla suojattiin esimerkiksi teollisuuskohteita ja satamia sekä laivoja. 
Sulkupalloissa saattoi olla myös pieniä räjähteitä niihin osuvien koneiden vaurioittamiseksi. Yhdistyneen kuningaskunnan ilmavoimilla oli marraskuusta 1938 helmikuuhun 1945 erityinen sulkupallotoimintaa johtava osasto (RAF Balloon Command). Vuoden 1940 keskivaiheilla sillä oli käytössään 1 400 palloa, joista kolmasosa suojasi Lontoon aluetta. Moskovaa ja Leningradia suojaamaan rakennettiin toisen maailmansodan aikana niin ikään sulkupalloverkostot. 
Muodoltaan sulkupallot olivat pikemminkin ilmalaivan kuin pallon muotoisia. Vastatoimina palloja vastaan pommikoneisiin sekä V1-ohjuksiin asennettiin vaijerinleikkureita. Pommituskorkeuden ja -tarkkuuden kasvu tekivät sulkupallot hyödyttömiksi. Jos pallojen lentokorkeutta olisi kasvatettu vastaavasti, olisi tarvittu yhä isompia palloja kannattamaan pidentyviä ankkurivaijereita.
Estadio de Gran Canaria

Estadio de Gran Canaria on stadion Espanjan Kanariansaariin kuuluvan Gran Canarian pääkaupungissa Las Palmasissa. Se sijaitsee Ciudad Altan alueella kaupungin keskustan länsipuolella. Stadion valmistui vuonna 2003.
Stadionin yleisökapasiteetti on 31 250. Katsomoja on neljä, ja ne ovat nimeltään Tribuna, Sur, Naciente ja Curva. Katetussa pääkatsomossa Tribunassa on 43 vip-aitiota. 11. marraskuuta 2014 stadionilla tehtiin 16 kuukautta kestänyt remontti, jossa juoksuradat poistettiin, muuttaen stadionin vain jalkapallo käyttöön.
Estadio de Gran Canaria on toiminut paikallisen jalkapalloseuran UD Las Palmasin kotikenttänä valmistumisestaan lähtien. Sitä ennen seura pelasi lähes 60 vuotta Estadio Insularilla. 8. toukokuuta 2003 pelatussa avajaisottelussa Las Palmas kohtasi belgialaisen Anderlechtin. Espanjan jalkapallomaajoukkue on pelannut stadionilla kaksi ottelua.
Urheilutapahtumien lisäksi Estadio de Gran Canarialla on järjestetty konsertteja. Shakira esiintyi stadionilla 30 000 katsojalle vuonna 2006.
This Is It (albumi)

This Is It on yhdysvaltalaisen laulajan Michael Jacksonin soundtrack-albumi, joka julkaistiin vuonna 2009, kaksi vuorokautta ennen Jacksonista kertovan dokumenttielokuvan "Michael Jackson’s This Is It" ensi-iltaa. Albumilla julkaistiin ennenjulkaisemattomana materiaalina Jacksonin yhdessä Paul Ankan kanssa kirjoittama kappale ”This Is It”, demot kappaleista ”She’s Out of My Life”, ”Wanna Be Startin’ Somethin’” ja ”Beat It” sekä runo ”Planet Earth”. Albumia myytiin ensimmäisen viikon aikana 373 000 kappaletta, ja maailmanlaajuisesti sitä on myyty yli viisi miljoonaa kappaletta.
Albumilta julkaistiin singlenä kappale ”This Is It” kaksi viikkoa ennen itse albumin julkaisua.
Kappaleluettelot.
CD 1
CD 2
Sena (Mosambik)

Sena tai Vila de Sena on taajama ja hallinnollinen alue () Mosambikin Sofalan maakunnan Caian piirissä. Kaupunki sijaitsee Sambesijoen itärannalla, lähellä paikkaa, jossa Shire yhtyy Sambesiin. Muslimit perustivat sinne kauppasataman 1500-luvulla, ja vuosisadan lopulla portugalisilaiset perustivat pienen dominikaaniluostarin. Paikkakunta on tärkeä perinteinen joenylityspaikka. Siinä on rautatiesilta, jota on käytetty myös maantieliikenteelle. 
&lt;br clear=left&gt;
Suunnittelupokeri

Suunnittelupokeri on ryhmässä tehtäviin arvioihin perustuva menetelmä työmäärä-arvioiden tekoon ohjelmistokehityksessä. Sitä käytetään erityisesti ketterässä ohjelmistokehityksessä.
Käytännöt.
Suunnittelupokeriin tarvitaan korttipakka ja lista asioista, joiden työmäärä arvioidaan. Korttipakka on erityisesti suunnittelupokeriin kehitetty ja sisältää monesti seuraavat kortit: 0, ½, 1, 2, 3, 5, 8, 13, 20, 40, 100, ? sekä kahvikuppi. Luvut ovat arvioita työmäärästä, ? kertoo epävarmuudesta ja kahvikuppi halusta pitää tauko. Arvioiden yksikkö voi vaihdella, luvut voivat olla esimerkiksi tunteja tai päiviä.
Arviointipalaverin kulku voi olla esimerkiksi seuraava:
Korttien numerointi on tarkempaa pienissä luvuissa, koska lyhyiden tehtävien arviointi koetaan helpommaksi.
Hyödyt.
Tutkimuksen mukaan suunnittelupokeri on vain hieman useiden henkilöiden arvioiden keskiarvoa tarkempi työkalu. Hyötynä nämä tutkijat esittävät tehtävien paremman suunnittelun, kun arviota tehdessä on kuultu koko ryhmää, jossa on eri asioihin erikoistuneita asiantuntijoita.
Viimeinen Atlantis

 __notoc__
Viimeinen Atlantis on Stam1na-yhtyeen 10. helmikuuta 2010 ilmestynyt neljäs studioalbumi.
Albumin tuotti, äänitti ja miksasi myös aikaisemmilla albumeilla yhtyeen kanssa yhteistyötä tehnyt Miitri Aaltonen. "Viimeinen Atlantis" on kosketinsoittaja Emil Lähteenmäen ensimmäinen albumi yhtyeen vakituisena jäsenenä. Albumin kappaletta ”Rikkipää” yhtye soitti jo kesän 2009 esiintymisissään. Kappaleesta ”Pakkolasku” kuvattiin musiikkivideo, jonka ohjasi Tuomas Petsalo ja käsikirjoitti Petsalo ja Jouni Kallio Medialouhokselta. Albumilla on myös aiemmista Stam1nan albumeista poiketen myös progressiivisiä elementtejä.
Albumi on sanoituksiltaan eräänlainen teemalevy, joka käsittelee ilmastonmuutosta ja kulutuskulttuurin kiroja.
Yhtye avasi 9. joulukuuta 2009 viimeinenatlantis.fi-verkkosivuston, jolla albumiin liittyvää tarinaa avataan sarjakuvan muodossa ruutu kerrallaan. Sivusto sai maaliskuussa 2010 kunniamaininnan digitaalisten medioiden Grand One -kilpailun Paras sosiaalisen median hyödyntäminen -sarjassa. Albumista julkaistiin myös vinyyliversio sekä kirjaversio, jossa on albumin sanoitusten lisäksi mainittu sarjakuva ja Joonas Brandtin valokuvareportaasi albumin äänityksestä. 10 vuotta albumin jälkeen julkaistiin Antti Hyyrysen esikoisromaani Viimeinen Atlantis.
Ensimmäisellä listaviikollaan "Viimeinen Atlantis" sijoittui Suomen virallisen listan ensimmäiselle sijalle päihittäen muun muassa samaan aikaan ilmestyneet HIMin ja Ismo Alangon uudet albumit. Albumi ylitti samalla kultalevyrajan.
Kappaleet.
Kaikki sanoitukset: Antti Hyyrynen. Kaikki sovitukset: Stam1na. Sanoitusapu: Emil Lähteenmäki.
Isabel Lucas

Isabel Lucas (s. 29. tammikuuta 1985 Melbourne) on australialainen näyttelijä. Hän on esiintynyt muun muassa elokuvissa ' ja "Daybreakers" sekä televisiosarjoissa "Home and Away" ja '.
Lucas syntyi ja vietti suuren osan lapsuudestaan Melbournessa. Hänen äitinsä on sveitsiläinen ja isänsä australialainen. Hän puhuu saksaa, ranskaa ja englantia.
Lucasin ura näyttelijänä alkoi Tasha Andrewsin roolista australialaisessa saippuasarjassa "Home and Away". Hän haki alun perin Kim Hunterin roolia, mutta sarjan tuottaja Julie McGauran ei pitänyt häntä siihen sopivana. McGauran vakuuttui kuitenkin Lucasin esiintymisestä siinä määrin, että kehitti häntä varten uuden roolihahmon.
' -sarjan kuvauksissa Lucas kiinnitti Steven Spielbergin huomion, ja tämän suosituksesta hän sai roolin Michael Bayn elokuvasta '.
Valparaison yliopisto

Valparaison yliopisto on Yhdysvaltojen Indianan osavaltiossa Valparaison kaupungissa toimiva yksityinen kristillinen yliopisto. Yliopisto on perustettu vuonna 1859. Vuonna 2009 siellä oli noin 4 000 opiskelijaa. Valparaison koripallojoukkueessa ovat pelanneet Antti Nikkilä ja Shawn Huff.
Holothuria atra

Holothuria atra on musta merimakkaralaji. Se on pitkulaisen muotoinen ja voi kasvaa 60 cm pitkäksi.
Tätä merimakkaralajia tavataan trooppisella Intian valtamerellä ja Tyynenmeren länsiosassa 0–30 metrin syvyydessä. Se elää hiekkapohjalla, usein osaksi hiekkaan hautautuneena. Sitä pidetään joskus myös meriakvaarioissa. Luonnossa, jos saalistaja käy sen kimppuun, merimakkara saattaa työntää myrkylliset sisäelimensä pois, paeta ja kasvattaa uudet sisäelimet tilalle. Akvaariossa tämä uudistuminen ei yleensä onnistu.
Chicagon osavaltionyliopisto

Chicagon osavaltionyliopisto () eli CSU on Yhdysvaltojen Illinoisin osavaltion ylläpitämä yliopisto Chicagossa. Se on perustettu vuonna 1867. Vuonna 2009 yliopistossa oli noin 7 200 opiskelijaa.
CSU:n urheilujoukkueen nimi on "Cougars" eli puumat. Se pelaa koripalloa korkealla tasolla.
Maailman sosiaalifoorumi

Maailman sosiaalifoorumi (, WSF) on uusliberalismia ja pääomien maailmanvaltaa vastustavien aktivistien vuosittainen kohtaamispaikka. Foorumin perusti brasilialaisista organisaatioista koostuva komitea.
Ensimmäinen sosiaalifoorumi järjestettiin 25.–30.1.2001 Porto Alegressa, Brasiliassa. ATTAC ja Brasilian työväenpuolue olivat järjestelyissä keskeisessä roolissa. Nykyään sosiaalifoorumit kokoontuvat myös maittain ja maanosittain.
Foorumi on kasvanut globaalin kansalaisyhteiskunnan tärkeäksi keskusteluareenaksi.
Stannaani

Stannaani eli tinavety (SnH4) on tinan hydridi. Sitä valmistetaan reagoittamalla tina(IV)kloridia (SnCl4) litiumalumiinihydridin (LiAlH4) kanssa. Stannaani hajoaa huoneenlämmössä hitaasti tinaksi ja vedyksi. Ilman vaikutuksesta se syttyy palamaan. Liekki on väriltään tunnusomaisen sininen. Palamista voidaan käyttää kemiallisessa analyysissä osoittamaan tinan läsnäolo.
Stannaanin muunnoksia esiintyy hyvin myrkyllisinä, kaasumaisina, epäorgaanisina metallihydrideinä. Stannaani on rakenteeltaan analoginen metaanin kanssa.
Stannaanin moolimassa on 122.74 g/mol ja CAS-numero 2406-52-2.
Mick Avory

Michael Charles ”Mick” Avory (s. 15. helmikuuta 1944 East Molesey, Surrey, Englanti, Yhdistynyt kuningaskunta) on brittiläinen muusikko, joka tunnetaan The Kinksin alkuperäisenä rumpalina. Yhtyeessä tammikuusta 1964 asti vaikuttanut Avory erosi Kinksistä vuonna 1984 riitaannuttuaan yhtyeen kitaristin Dave Daviesin kanssa. Mikäli Daviesin veljeksiä ei oteta huomioon, on Avory pitkäaikaisin Kinks-jäsen. Hän soitti lyhyen aikaa myös The Rolling Stonesissa aivan sen alkuaikoina.
Avoryn soittotyyliä on pidetty Keith Moonin, Ringo Starrin ja John Bonhamin vastakohtana. Sen sijaan häntä on verrattu Charlie Wattsiin. Avory ei soittanut aivan ensimmäisillä Kinks-levytyksillä. 
Vuodesta 1996 lähtien Avory on ollut mukana entisten Kinks-jäsenten omassa The Kast Off Kinks -kokoonpanossa.
Korinthia

Korinthia () eli Korinthian alueyksikkö (Περιφερειακή Ενότητα Κορινθίας, "Perifereiakí Enótita Korinthías") on yksi Kreikan alueyksiköistä. Se sijaitsee Peloponnesoksen alueella ja sen hallinnollinen keskus on Kórinthos. Alueyksikön pinta-ala on neliökilometriä ja väkiluku (2021).
Korinthia sijaitsee Peloponnesoksen niemimaan koillisosassa. Siihen kuuluu myös suuri osa Korintin kannaksesta. Alueyksikön alue vastaa monin osin historiallista Korinthian maakuntaa ja antiikin Korinthiaa.
Kunnat.
Alueyksikkö jakaantuu kuuteen kuntaan seuraavasti:
Historia.
Antiikki.
Korinthia on yksi Kreikan historiallisista maakunnista. Antiikin ajan Korinthian merkittävin kaupunki oli Korintti, joka oli alueen ainoa kaupunkivaltio, ja Korinthia vastasi sen hallussa ollutta aluetta. Korinthian toiseksi merkittävin kaupunki oli Tenea. Nykyisen alueyksikön länsiosa oli Sikyonin kaupunkivaltion aluetta eli Sikyoniaa.
Myöhempi historia.
Nyky-Kreikan aiemmassa prefektuurijaossa Korinthia muodosti Korinthian prefektuurin (Νομός Κορινθίας, "Nomós Korinthías"). Nykyinen Korinthian alueyksikkö perustettiin vuoden 2011 alussa Kallikrates-suunnitelman myötä, ja se korvasi tuolloin lakkautetun prefektuurin.
Pauli Marttina

Paul (Pauli) Marttina (14. joulukuuta 1898 Viipuri – 25. tammikuuta 1963) oli suomalainen sotilas. Hänen lempinimiään olivat muun muassa Paukka ja Kalmiston Janne.
Nuoruus.
Marttina syntyi viipurilaiseen kauppiasperheeseen, jonka suku oli kotoisin Aunuksen Säämäjärveltä. Hän kävi seitsemän luokkaa Viipurin yhteiskoulua. Marttina osallistui Suomen sisällissotaan vapauduttuaan sotavankeudesta Viipurissa ja myöhemmin sisällissodan jälkeen Aunuksen retkikuntaan. Kyseisen retken aikoihin hänet ylennettiin vääpeliksi.
Sotilasura.
Aunuksesta palattuaan hän osallistui itsenäisen Suomen ensimmäiselle reserviupseerikurssille vuonna 1920. Samalla hän sai Suomen kansalaisuuden. Kursseilta palattuaan hän astui vakinaiseen palvelukseen Karjalan kaartin rykmenttiin. Rykmentissä hän palveli aina vuoteen 1928 saakka, jolloin luutnantiksi ylennyt Marttina siirrettiin kouluttajaksi Reserviupseerikouluun. Kouluttajana hän toimi noin vuoden, jonka jälkeen hän palveli Pohjan rykmentissä aina vuoteen 1936 saakka. Tällöin hänet siirrettiin tiedustelusta vastaavaan Puolustusvoimain Tilastotoimiston alatoimistoon.
Toinen maailmansota.
Talvisodan syttyessä Puolustusvoimain Tilastotoimistosta tuli Tiedusteluosasto ja sen alaisuuteen perustettiin kaukopartio-osasto, johon myös Marttina siirrettiin. Hän oli todennut jo talvisodan alla Kajaanissa, että Suomi oli valmistautunut huonosti partiointiin, ja ehdottanut 25. marraskuuta 1939 yleisesikunnalle, että sissi- ja tiedustelutoiminnassa tulisi sodan syttyessä käyttää itäkarjalaisia asekuntoisia pakolaismiehiä. Hän toimi Osasto Marttinan eli Kainuun kaukopartio-osaston johtajana, ja hänet ylennettiin vuonna 1940 kapteeniksi ja 1942 majuriksi.
Kolme päivää ennen jatkosodan syttymistä Marttina johti 16 miehen siviiliasuista iskuryhmää, jonka tehtävänä oli saksalaisten toimeksiannosta ja Luftwaffen avustuksella tuhota Stalinin kanavan portit ja katkaista Muurmannin rata. Isku tunnettiin nimellä Operaatio Erich. Ryhmä ei kuitenkaan onnistunut tehtävässään.
Syksyllä 1944 järjesti siellä inkeriläisille, itäkarjalaisille ja sotavangeille vääriä papereita ja työpaikkoja sekä auttoi näitä Ruotsiin.
Lapin sodan aikana Martina toimi Sicherheitsdienstin perustaman vastarintaliikkeen yhdyshenkilönä Ruotsissa . Punainen Valpo etsintäkuulutti Martinan kesällä 1945. Hän erosi armeijan palveluksesta ja pakeni Ruotsin kautta Venezuelaan. Hänen esimiehensä eversti Yrjö Pöyhösen kirjoittaman työtodistuksen mukaan hänen palveluksensa Yleisesikunnan ja pääesikunnan tilastotoimistossa sekä sodan aikana Päämajan tiedusteluosastossa alkoi 15. huhtikuuta 1936 ja päättyi 31. joulukuuta 1945.
Sotien jälkeen.
Suomeen Marttina palasi vuonna 1950 ja toimi sen jälkeen Helsingin Sanomien ja Ilta-Sanomien ulkomaanosaston toimittajana.
Herbert Marshall

Herbert Marshall (23. toukokuuta 1890 Lontoo, Iso-Britannia – 22. tammikuuta 1966 Beverly Hills, Kalifornia, Yhdysvallat) oli brittiläinen näyttelijä.
Marshall teki ensiesiintymisensä teatterissa vuonna 1911. Ensimmäisessä maailmansodassa hän palveli Brittiläisessä siirtoarmeijassa ja haavoittui vaikeasti, jonka seurauksena hänen toinen jalkansa jouduttiin amputoimaan. Proteesia käyttäen hän kuitenkin jatkoi näyttelemistä teatterissa. Elokuvadebyyttinsä Marshall teki vuonna 1927 mykkäelokuvassa "Mumsie". Hänen myöhempien elokuviensa joukkoon kuuluvat muun muassa "Ulkomaankirjeenvaihtaja" (1940) ja "Kärpänen" (1958).
Herbert Marshall on saanut tähden Hollywood Walk of Famelle.
Jumalan pikkusormi

Jumalan pikkusormi on Risto Isomäen tieteisromaani, jonka aihepiiri liikkuu Egyptissä energiakysymysten ympärillä. Tiedetoimittaja Isomäki liittää energiaan liittyviä pohdintoja kaunokirjalliseen tarinaan.
Tausta ja sisältö.
Teoksen päähenkilö, nyt jo eläkkeelle jäänyt CIA:n agentti Lauri Nurmi oli mukana jo aiemmassa romaanissa "Litium 6:ssa". Nyt Nurmi joutuu Egyptiin, jossa valtava aurinkotuulivoimala on vaarassa joutua terrorismin kohteeksi. Sen uhkana ovat niin suuret energiayhtiöt kuin paikalliset asukkaat, joiden toimeentulo on öljyssä.
Ripaus romantiikkaakin kirjassa on: mukana on Nurmen työtoveri ja ystävä Katharine Henshaw.
Isomäki kuvaa aurinkotuulienergian mahdollisuuksia ja näkee ne jo aivan lähitulevaisuudessa taloudellisesti järkevinä. Tarinan aurinkotuulivoimala on kolmen kilometrin korkeuteen kohoava piippu, jossa kohoava ilmavirta synnyttää energiaa. Isomäki itse ei tätä ratkaisua pidä todellisuudessa kovin toimivana, mutta sanoo että teoksen dramaturgian kannalta se oli hyvä ratkaisu. Se saattaisi tosin toimia yöenergian tuottajana.
Voimalan rakentajat ovat "Jumalan pikkusormessa" saksalaisia, ja kesäkuussa 2009 tuli julki, että saksalaiset aikovat sijoittaa Saharan aurinkovoimahankkeisiin 400 miljardia euroa. Toinen ajankohtainen teema on ydinvoimaloiden vaara joutua sabotaasien kohteeksi. Kirjaa kirjoittaessaan Isomäki kertoo joutuneensa aiheesta vastakkain Säteilyturvakeskuksen johdon kanssa, joka hänen mukaansa vähättelee vaaroja ja varoittaa uskomasta yhdysvaltalaisia, Säteilyturvakeskuksen mukaan ylimitoitettuja, varoituksia ydinvoimaloiden riskeistä. Isomäki toi näkökulmansa esille 24. marraskuuta 2009 YLEn Aamun kirja -haastattelussa, ja aiemmin viikolla julkaistussa, ydinvoimaa ruotivassa pamfletissaan "". 
Vastaanotto.
Jos teos pysyttelisi jännitysromaanin tasolla, se kriitikon mukaan jäisi pinnalliseksi viihteeksi, mutta kun tarinaan sidotaan yhteiskunnallisia ulottuvuuksia, voi lukija pohtia erilaisten teknisten keinojen mahdollisuuksia. Samalla hän tuo tarinaan historiallisia ulottuvuuksia, menneitä kulttuureja ja uskontojen aiempia solmukohtia. Isomäen kieli saa kriitikolta kehuja: hän "kirjoittaa sujuvaa perussuomea, jota lukee nikottelematta".
Keijupitta

Keijupitta ("Pitta nympha") on Itä-Aasiassa tavattava värikäs pittoihin kuuluva varpuslintu. Kansainvälinen luonnonsuojeluliitto luokittelee lajin vaarantuneeksi.
Koko ja ulkonäkö.
Kooltaan keijupitta on 16–19,5 cm. Selästään ja siivistään laji on väritykseltään kirkkaan vihreä. Siivissä on myös hohtavaa sinistä. Myös yläperä on sininen. Päälaki ja otsa ovat keijupitalla punaruskeat. Päässä on valkoinen silmäkulmajuova ja siipiä ympäröi musta maski. Kurkku ja rinta ovat väritykseltään kellertävän valkoiset. Alavatsa ja -perä ovat linnulla väriltään kirkkaan punaiset. Pyrstö on hyvin lyhyt. Keijupitta muistuttaa ulkonäöltään sateenkaaripittaa ("Pitta moluccensis"), mutta on sateenkaaripittaa pienikokoisempi ja sateenkaaripitan höyhenpuvussa on enemmän sinistä.
Levinneisyys ja elinympäristö.
Keijupitta pesii Japanissa, Etelä-Koreassa, Kiinassa ja Taiwanissa. Talveksi se muuttaa Borneon saarelle. Lajin elinympäristöä ovat subtrooppiset metsät. Japanissa keijupittaa tavataan ainavihannissa leveälehtisiä puita kasvavissa metsissä, jotka sijaitsevat rannikon läheisyydellä. Japanissa lajia tavataan metsistä, jotka sijaitsevat yleensä alle 500 metrin korkeudella merenpinnasta. Etelä-Koreassa keijupitan elinympäristöä ovat kosteat, tiheät metsät aina 1 200 metrin korkeuteen meren pinnasta.
Keijupitan ravintoa ovat selkärangattomat eläimet. Ravintoaan laji etsii maasta lehtiaineksen seasta.
Kanta ja uhat.
Keijupittakannan kooksi arvellaan 2 500–10 000 yksilöä. Suurin keijupittakantaan kohsidtuva uhka on elinympäristön tuhoutuminen. Metsän hakkuu viljelysmaaksi ja polttopuiksi on erittäin voimakasta Kiinassa ja alkuperäisten kosteiden metsien määrä vähenee myös Japanissa. Lajia on myös pyydystetty häkkilinnuksi. Laji on myös herkkä ihmisen aiheuttamille häiriöille kuten rakennusprojekteille. Häiriöitä aiheuttavat myös pesimäalueilla liikkuvat valokuvaajat.
Roger Aa Djupvik

Roger Aa Djupvik (s. 23. maaliskuuta 1981 Gloppen) on norjalainen maastohiihtäjä.
Maastohiihdon maailmancupissa Djupvik kilpaili ensimmäisen kerran Oslossa maaliskuussa vuonna 2002.. Hänen paras sijoitus maailmancupissa on joulukuulta 2006, kun hän oli Cogne/Val d'Aostan kisassa 7:s 15 km:n vapaalla hiihtotavalla. Norjan viestijoukkueessa Djupvik on parhaimmillaan voittanut osakilpailun. Oslon maailmancup-kisan jälkeen Djupvik oli seuraavan kerran kymmenen parhaan joukossa Kuusamossa marraskuussa 2009 15 km:n vapaalla.
Torin Koos

Torin Koos (s. 19. heinäkuuta 1980) on yhdysvaltalainen uransa lopettanut maastohiihtäjä.
Maastohiihdon maailmancupissa Koos kilpaili ensimmäisen kerran Cognessa joulukuussa vuonna 2001. Hänen paras sijoitus maailmancupissa on tammikuulta 2007, kun hän oli Otepään sprinttikisassa kolmas perinteisellä hiihtotavalla.
Koos on myös osallistunut kaksiin talviolympialaisiin. Salt Lake Cityssä vuonna 2002 hän oli sprintissä 35:s. Hänen paras sijoitus hiihtolajien MM-kisoissa on 11. sija joukkuesprintissä Liberecissä vuonna 2009.
Koos lopetti uransa maastohiihtäjänä vuonna 2016.
Elizabeth Stephen

Elizabeth Stephen (s. 12. tammikuuta 1987 Barre, Vermont) on yhdysvaltalainen uransa lopettanut maastohiihtäjä.
Maastohiihdon maailmancupissa Stephen kilpaili ensimmäisen kerran Davosissa helmikuussa vuonna 2007. Hänen paras sijoituksensa maailmancupissa on toinen Rybinskin vapaan hiihtotavan 10 kilometrillä tammikuussa 2015 ja Pyeongchangin 15 kilometrin yhdistelmäkilpailussa helmikuussa 2017. Tour de Skin kokonaiskilpailussa hän oli viides 2015 ja seitsemäs 2014. Viestissä hän on ollut toinen Nové Městossa tammikuussa 2016 sekä kolmas Jällivaarassa marraskuulla 2012 ja Lillehammerissa joulukuulla 2013. Maailmancupin kokonaiskilpailussa hän sijoittui kymmenenneksi kaudella 2014–2015.
Stephen sijoittui Liberecin MM-kilpailuissa 2009 yhdistelmäkilpailussa 15:nneksi ja 30 kilometrin yhteislähdössä 17:nneksi. Oslon MM-kilpailuissa 2011 Stephen oli yhdistelmäkilpailussa 24:s ja 30 kilometrin yhteislähdössä kuudestoista. Val di Fiemmen MM-kilpailuissa 2013 hän sijoittui 10 kilometrin vapaan hiihtotavan kilpailussa viidenneksi, 30 kilometrillä 16:nneksi, yhdistelmäkilpailussa 20:nneksi ja viestissä neljänneksi. Sotšin olympialaisissa 2014 hän oli yhdistelmäkilpailussa kahdestoista ja 30 kilometrin vapaan hiihtotavan yhteislähtökilpailussa 24:s. Falunin MM-kilpailuissa 2015 hän oli 10 kilometrin vapaan hiihtotavan kilpailussa kymmenes, 15 kilometrin yhdistelmäkilpailussa ja 30 kilometrin perinteisen kilpailussa yhdestoista sekä viestissä neljäs.
Stephen on voittanut Yhdysvaltain mestaruuden yhteensä kahdeksan kertaa eri matkoilla.
Stephen lopetti uransa maastohiihtäjänä maaliskuussa 2018.
Andrea Dettling

Andrea Dettling (s. 19. tammikuuta 1987 Altendorf) on sveitsiläinen alppihiihtäjä.
Alppihiihdon maailmancupissa Dettling teki ensiesiintymisensä tammikuussa 2007. Dettlingin paras sijoitus maailmancupissa on 3. sija super-g:stä Cortina d'Ampezzossa 26. tammikuuta 2009. Val d'Isèren MM-kisoissa 2009 Dettling oli 22:s suurpujottelussa. Vancouverin olympialaisissa 2010 hän sijoittui super-g:ssä 12:nneksi.
Sibongile Khumalo

Sibongile Khumalo (24. syyskuuta 1957 Soweto – 28. tammikuuta 2021) oli eteläafrikkalainen ooppera- ja jazzlaulaja.
Khumalo varhaisesta musiikillisesta koulutuksesta vastasi tämän isä musiikin professori Khabi Mngoma. Hän opiskeli musiikkia "University of Zululandissa" toimi samassa yliopistossa myöhemmin tutkijana ja opettajana.
Khumalo nousi kuuluisuuteen voitettuaan Standard-pankin nuoren artistin palkinnon Grahamstownin festivaaleilla vuonna 1993. Tämän jälkeen Khumalo on esiintynyt laajasti erilaisten kokoonpanojen kanssa mukaan lukien presidentti Nelson Mandelan virkaanastujaisissa vuonna 1994. Vuoden 1995 rugbyn maailmanmestaruuskilpailujen finaaleissa Khumalo esitti Uuden-Seelannin ja Etelä-Afrikan kansallislaulut.
Khumalon ensimmäinen albumi "Ancient Evenings" (1996) sisälsi afrikkalaista musiikkia. Hänen oopperadebyyttinsä oli Georges Bizet'n Carmen. Keväällä 1997 hän toimi solistina Giuseppe Verdin Requiemissä sir David Willcocksin johdolla.
Cochrane-verkosto

Cochrane-verkosto () on vuonna 1993 perustettu kansainvälinen yhdistys, jonka päämaja on Englannissa. Cochrane-verkosto on nimetty brittiläisen epidemiologin Archie Cochranen mukaan.
Cochrane-verkosto julkaisee katsauksia eli tiivistelmiä lääketieteellisen tutkimustiedon tarkasti rajatusta aiheista. Katsaukset kootaan "Cochrane-kirjastoon", joka päivittyy neljä kertaa vuodessa verkossa ja CD-ROM-versiona. Kirjasto sisältää Cochrane-katsauksien tietokannan ja muita katsauksia sekä alkuperäistutkimuksia. Cochrane-verkostossa työskentelee 22 000 ihmistä, joista suurin osa sivutoimisesti. Osa heistä saa rahoitusta omalta työnanajaltaan esimerkiksi katsauksen päivittämisen ajaksi.
Yhdistyksen toimintaa johtaa vähintään 13-jäseninen ohjausryhmä, joista yli puolet valitaan yhdistyksen jäsenten toimesta ja loput ovat ohjausryhmän itsensä nimittämiä.
Yhdistys saa rahoituksensa eri maiden hallituksilta, kansainvälisiltä järjestöiltä, yliopistoilta, sairaaloilta, yksityisiltä säätiöiltä ja yksityishenkilöiltä.
Charisma Records

Charisma Records oli englantilaisen musiikkivaikuttaja Tony Stratton-Smithin vuonna 1969 perustama levy-yhtiö. Se tunnettiin myös nimellä "The Famous Charisma Label" ja sen tunnuksena vinyyleissä oli ns. hatuntekijä-piirros. Monet progressiivisen rockin artistit ja yhtyeet levyttivät Charismalle. 
Tunnetuimpia yhtiön artisteja ja yhtyeitä ovat olleet Genesis, Peter Gabriel, Julian Lennon ja Monty Python-ryhmä. Lisäksi mm. Van der Graaf Generator, Hawkwind, Alan Parsons ja Malcolm McLaren olivat yhtiön artisteja.
Vuonna 1983 yhtiö myytiin Virgin Recordsille, jonka puolestaan EMI osti vuonna 1986. Charisman katalogia on julkaissut EMI:n alainen Angel Music Group.
Aiheesta muualla.
WWW-sivusto
Erin Andrews

Erin Jill Andrews (s. 4. toukokuuta 1978 Lewiston, Maine) on yhdysvaltalainen urheilu-uutisten toimittaja ja selostaja Fox Sports-kanavalla. Hän toimii samalla juontajana yhdysvaltalaisessa "Dancing with the Stars" -tanssikilpailussa ABC-kanavalla. Aikaisemmin Andrews toimi urheilutoimittajana ESPN-kanavalla ja juontajana ABC:n "Good Morning America" -ohjelmassa.
Nuoruus.
Erin syntyi Lewistonissa Paula ja Steven Andrewsille. Hänellä on pikkusisko nimeltä Kendra.
Andrews sai Bachelor of Arts-tutkinnon Floridan yliopistosta vuonna 2000.
Ura.
Vuonna 2000 Andrews aloitti toimittajanuran freelancerinä "Fox Sports Floridan" kanavalle. Vuosina 2001 ja 2001 hän toimi Tampa Bay Lightningin pelien toimittajana "Sports Sunilla". 2002–2004 vuosina Andrews oli "Turner Southin" studioemäntä ja toimittaja Atlanta Braves, Atlanta Thrashers ja Atlanta Hawks seuroille.
Vuonna 2004 Andrews siirtyi ESPN-kanavalle urheilutoimittajaksi.
Hänestä tuli nopeasti internet-sensaatio kauneutensa vuoksi. Playboy on valinnut Andrewsin Amerikan seksikkäimmäksi urheilutoimittajaksi vuosina 2007 ja 2008 hänen työskennellessään ESPN-televisiokanavalla.
Vuonna 2010 hän otti osaa yhdysvaltalaiseen "Dancing with the Stars" tv-kisaan parinaan Maksim Chmerkovskiy, jossa he sijoittuivat lopulta kolmanneksi.
Vuonna 2012 Andrews siirtyi ESPN-kanavalta "Fox Sportsille". Hänestä tuli "Fox College Football" uutisosion ensimmäinen juontaja.
Andrews korvasi Brooke Burken "Dancing with the Starsin" 18. kauden juontajana vuonna 2014.
Yksityiselämä.
Joulukuusta 2012 lähtien Andrews on seurustellut jääkiekkoilija Jarret Stollin kanssa. Pari meni kihloihin joulukuussa 2016.
Alastonvideo.
Vuonna 2009 internetiin vuodettiin salaa kuvattu alastonvideo Andrewsista. Suuren mediahälyn takia hän pakeni Meksikoon. Palatessan yhdysvaltoihin hän myönsi olevansa henkilö videolla, ja että se on kuvattu salaa. FBI onnistui jäljittämään salakuvaajan, Michael Barrettin ja hän sai 2,5 vuoden vankilatuomion.